STS-132

STS-132 bola misia raketoplánu Atlantis k Medzinárodnej vesmírnej stanici. Jej cieľom bol dovoz ruského modulu  Rassvet (Mini Research Module 1) k ISS. O tejto misii bolo oznámené, že je to posledný let orbitera Atlantis, ale neskôr bola schválená misia STS-135, ktorú absolvoval práve Atlantis. Počas misie sa uskutočnili tri vesmírne prechádzky.

 Posádka 
Kenneth Ham (2)- veliteľ
Dominic Antonelli (2)- pilot
Garrett Reisman (2)- prvý letový špecialista
Michael Good (2) - druhý letový špecialista
Stephen Bowen (2) - tretí letový špecialista
Piers Sellers (3) - štvrtý letový špecialista

V zátvorkách je uvedený celkový počet letov do vesmíru vrátane tejto misie.

 Štatistiky 
163. americký kozmický let s posádkou
132. let raketoplánu od STS-1
32. misia raketoplánu Atlantis
34. let raketoplánu k ISS
11. let orbitera Atlantis k ISS
107. misia od havárie raketoplánu Challenger
19. let od havárie Columbie

 Predštartovné prípravy 
13. apríla sa orbiter Atlantis presunul z prípravného hangáru OPF (Orbiter Processing Facility) do montážnej haly VAB (Vehicle Assembly Building). V nej bol spojený so zostavou skladajúcou sa z nádrže ET a štartovacích motorov SRB. 22. apríla sa na mobilnej vypúšťacej plošine presunul na rampu 39-A. 24. apríla prebehol test odpočítavania TCDT (Terminal Count Down Test). Ostré odpočítavanie sa začalo 11. mája, kedy tiež na kozmodróm dorazila jeho šesťčlenná posádka. Odpočítavanie pred štartom prebiehalo pokojne a bez neplánovaných prerušení. Predpoveď počasia dávala 75-percentnú šancu na štart. V deň štartu okolo 16:48 SELČ dorazila posádka na rampu a začala nastupovať do raketoplánu - ako prvý veliteľ Kenneth Ham, posledný letový špecialista Michael Timothy. 

 Priebeh letu 
 1. letový deň 
náhľad|left|200px|Štart
Raketoplán Atlantis po bezproblémovom odpočítavaní odštartoval 14. mája 2010 o 18:20:09 UTC (20:20:09 SELČ). Po manévroch motormi OMS posádka otvorila nákladový priestor raketoplánu a začala sa pripravovať na spojenie so stanicou ISS, kde už na nich čakala stála posádka - Expedícia 23.

 2. letový deň 
náhľad|left|200px|Atlantis sa približuje k stanici
Posádka Atlantisu vykonala štandardnú kontrolu tepelnej ochrany raketoplánu OBSS (Orital Boom Sensor System), niekoľko manévrov pre priblíženie k stanici a pokračovala v prípravách na spojenie (inštalácia spojovacej kamery, vysunutie stykovacieho mechanizmu).

 3. letový deň 
Po záverečných zbližovacích manévroch sa raketoplán pripojil k Medzinárodnej vesmírnej stanici 16. mája 2010 o 16:28 SELČ. Nasledovalo privítanie posádky na stanici a prekladanie nákladu z raketoplánu na ISS. Potom staničný manipulátor SSRMS vyzdvihol z nákladového priestoru raketoplánu plošinu ICC a preniesol ju na mobilnú základňu stanice na dočasné uskladnenie.

 4. letový deň 
Prvý výstup do otvoreného priestoru (EVA-1) uskutočnili Bowen a Reisman od 13:54 SELČ. Počas výstupu nainštalovali záložnú anténu SGANT na nosník Z1, namontovali konštrukciu EOTP na manipulátor Dextre a na plošine ICC uvolnili skrutky akumulátorov určených na výmenu v nosníku P6. 

 5. letový deň 
Ruský modul Rassvet MRM1 (Mini Research Module 1) bol vyzdvihnutý z nákladového priestoru raketoplánu pomocou staničného manipulátoru SSRMS a pripojený k spodnému spojovaciemu uzlu modulu Zarja. 

 6. letový deň 
Druhý výstup do kozmu uskutočnili Bowen a Good. Najprv uvolnili zaseknutý kábel na jednotke OBSS, ale hlavnou náplňou výstupu EVA-2 bola výmena akumulátorov na nosníku P6. Astronauti vymenili 4 zo 6 akumulátorov (o 1 oproti plánu). Na konci ešte dotiahli skrutky na anténe SGANT, takže anténa mohla byť aktivovaná. Výstup EVA-2 trval celkom 7 hodín a 9 minút.  

 7. letový deň 
20. 5. 2010 bol modul Rassvet na ISS prvý raz otvorený a vstúpili doň kozmonauti. Tiež sa pokračovalo v prenášaní nákladu medzi raketoplánom a stanicou. V druhej polovici dňa mala posádka osobné voľno.

náhľad|left|200px|Steve Bowen počas EVA-2
 8. letový deň 
Pri výstupe EVA-3 Good a Reisman vymenili zostávajúce akumulátory na nosníku P6. Plošinu ICC aj zo starými akumulátormi preniesol staničný manipulátor SSRMS na mobilnú staničnú základňu.

 9. letový deň 
Plošina ICC bola premiestnená naspäť do nákladového priestoru raketoplánu, pokračovalo prenášanie nákladu medzi raketoplánom a stanicou a posádka mala aj trochu osobného voľna.

 10. letový deň 
Prenášanie nákladu bolo dokončené a konala sa tlačová konferencia posádok na ISS. Potom sa posádky rozlúčili, uzavreli sa prielezy medzi raketoplánom a stanicou a Atlantis sa odpojil od ISS o 17:22 SELČ. Po štandardnom inšpekčnom oblete stanice raketoplán odletel do bezpečnej vzdialenosti.

 11. letový deň 
Posádka vykonala záverečnú kontrolu tepelného štítu raketoplánu pomocou senzorov OBSS. 

 12. letový deň 
Astronauti sa začali pripravovať na návrat na Zem: vykonali testy raketoplánu a ďalšie činnosti pred pristátím (upratovanie kabíny, zaklopenie parabolickej antény,).

náhľad|left|200px|Pristátie orbitera Atlantis

 13. letový deň 
Raketoplán Atlantis pristál na dráhe SLF (Shuttle Landing Facility) na Kennedyho vesmírnom stredisku. Hlavne kolesá dosadli na dráhu o 12:48:11 UTC a raketoplán zastavil po 1 minúte a 7 sekundách.

 Referencie 

 Iné projekty 

Kategória:Program Space Shuttle 
Kategória:Kozmické lety s ľudskou posádkou
Kategória:Výstavba Medzinárodnej vesmírnej stanice
Kategória:Kozmonautika v 2010